Abesimbyewo ku bifo by’obubaka bwa Parliament mu Kenya abawerako batemeza mabega wa mitayimbwa ate abalala baliira ku nsiko, lwakwenyigira mu bikolwa ebimenya amateeka mu kalulu akaakubiddwa olunaku lwajjo.
David Gikaria omubaka w’obukiika kkono bwe kibuga kye Nakuru yakwatiddwa ku Naka Polling Station olwokukkakana ku mulonzi namukuba ebikonde ebyamuletedde nookutwalibwa mu ddwaliro.
Ku mwalo ggwe Mombasa, eyesimbyewo ku kifo ky’omubaka we Mvita Omar Shallo naye olunaku yalumazeko atemeza mabega wa mitayimbwa, ku bigambibwa nti yenyigidde mu kulwanagana okwabadde ku kifo ewalonderwa.
Ate Didmus Wekesa Barasa omubaka we Kimilili aliira ku nsiko, oluvanyuma lw’omuntu okufa ku bigambibwa nti yeyamwekubidde amasasi ku kifo ewalonderwa.
Kigambibwa nti emberebezi yavudde ku Brian Khaemba bwebali ku mbiranye okugenda ku Chebukwabi Primary School ewabadde walonderwa, ngóno yabadde agenze kulondoola kubala kwa bululu.
Didmus Wekesa Barasa yavudde mu mbeera nebawanyisiganya ebisongovu ókukkakana agyeyo emundu akubye omu ku bakuumi gwoyo gweyabadde avuganya naye, oluvanyuma nafiira mu ddwaliro.
Kirowoozebwa nti Didmus Wekesa Barasa yandiba nga yaddukide mu Uganda.
Agava e Endebess mu Saza lye Trans Nzoia galaga nti Police yakutte banna Uganda 26 ate abalala abasoba mu 60 nebadduka, nga bano basangiddwa mu zi loore nga kirowoozebwa nti babadde batwalibwa kulonda.
Omubaka w’e kitundu kye Endebess Robert Pukose eyabadde akulembeddemu oluseregende lw’emmotoka ezaasangiddwa mu kavuyo kano, yagambye nti lwabadde lukwe olwakoleddwa okulemesa abalonzi be okulonda.
Wadde ng’okulonda e Kenya okusinga kubadde kwa mirembe era abali mu buyinza bawadde ababadde babavuganya omukisa okwetaaya, obumulumulu tebubuuzemu.
Ebitongole ebyassibwawo okulondoola okulonda kuno, omuli n’ekakiiko ka East African Community Observers Commission akakulirwa eyaliko president we Tanzania Jakaya Kikwete, byakuwa alipoota entongole ekwaka kukulonda kuno engeri gyekwatambuddemu.
Bisakiddwa: Lukyamuzi Joseph
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn